«Η πίστη που χρειαζόμαστε τώρα είναι ότι θα καταφέρουμε να ξεπεράσουμε την κρίση» ανέφερε μεταξύ άλλων ο πρωθυπουργός

Διάγγελμα προς τον ελληνικό λαό με αφορμή την εξάπλωση του κοροναϊού απηύθυνε ο πρωθυπουργός Κυριάκος Μητσοτάκης. Κατά τη διάρκεια του διαγγέλματος ο Κυριάκος Μητσοτάκης ανέφερε πως «στόχος μας τα τυχόν σοβαρά κρούσματα να απλωθούν σε βάθος χρόνου. Ήδη κάνουμε ό,τι χρειάζεται για να θωρακιστεί η δημόσια υγεία. Καμία δομή δεν περισσεύει. δημόσιος και ιδιωτικός τομέας καλούνται να συνεργαστούν»

«Η οικονομία θα δεχθεί πλήγμα. Πρέπει να περιοριστούν οι συνέπείες του. Από σήμερα ειδική άδεια σε εργαζόμενους γονείς. Σύντομα θα ανακοινωθούν και άλλα μέτρα στήριξης κλάδων που πλήττονται» πρόσθεσε ο Κυριάκος Μητσοτάκης. «Η κυβέρνηση θα κάνει ό,τι και όπως χρειάζεται νωρίτερα από όσο χρειάζεται. Κανένα μαζικό μέτρο δεν μπορεί να υποκαταστήσει την ατομική ευθύνη» συμπλήρωσε.

«Δεν θέλουμε να βλάψουμε τον εαυτό μας και αυτούς που αγαπάμε. Προσωπικά ένιωσα έντονη την ανάγκη να επικαλεστώ την πίστη μου. Ως πρωθυπουργός οφείλω να ακούσω τους ειδικούς επιστήμονες. Ό,τι ισχύει για τις δημόσιες συναθροίσεις ισχύει και για τις εκκλησίες» συνέχισε ο πρωθυπουργός.

«Η πίστη αρχίζει συχνά εκεί που τελειώνει η επιστήμη. Όμως η πίστη που χρειαζόμαστε τώρα είναι ότι θα καταφέρουμε να ξεπεράσουμε την κρίση. Αρκεί όλοι να ακολουθήσουμε συντεταγμένα τις οδηγίες των γιατρών και των ειδικών» κατέληξε ο Κυριάκος Μητσοτάκης.